b'\n_START_ARTICLE_\nPostimpressionism\n_START_PARAGRAPH_\nPostimpressionism on 19. sajandi l\xc3\xb5pu maalikunstivool, mis kasvas v\xc3\xa4lja impressionismist._NEWLINE_Terminit "postimpressionism" kasutas esimesena briti kunstnik ja kriitik Roger Fry selleks, et kirjeldada prantsuse kunsti arengut p\xc3\xa4rast \xc3\x89douard Manet\'d. Fry kasutas seda terminit siis, kui ta 1910. aastal organiseeris n\xc3\xa4ituse "Manet ja postimpressionism". Postimpressionistid arendasid impressionismi: nad j\xc3\xa4tkasid eredate ja paksude v\xc3\xa4rvide ning eristuvate pintslit\xc3\xb5mmete kasutamist ning maalisid samamoodi realistlikke teemasid. Kuid postimpressionistid kaldusid rohkem geomeetrilisi vorme r\xc3\xb5hutama, samuti v\xc3\xa4ljendusliku m\xc3\xb5ju saavutamiseks vorme moonutama ning ebaloomulikke ja meelevaldseid v\xc3\xa4rve kasutama._NEWLINE_Postimpressionistid ei olnud rahul impressionistlike maalide teemade triviaalsusega ja struktuuri kadumisega, aga neil ei olnud \xc3\xbchist meelt selles, missuguses suunas edasi minna._NEWLINE_Georges Seurat ja tema j\xc3\xa4rgijad t\xc3\xb6\xc3\xb6tasid v\xc3\xa4lja pu\xc3\xa4ntillismi, v\xc3\xa4ikeste v\xc3\xa4rvit\xc3\xa4ppide s\xc3\xbcsteemse kasutamise. Selles stiilis tehtud maale ei saanud l\xc3\xa4hedalt vaadata, sest siis paistsid \xc3\xbcksnes v\xc3\xa4rvilised t\xc3\xa4pid. Neid maale tuli vaadata kaugelt, sest siis sulasid t\xc3\xa4pid optiliselt \xc3\xbcksteisega kokku. Pu\xc3\xa4ntillismiga katsetas ka Camille Pissarro, kuid p\xc3\xb6\xc3\xb6rdus hiljem impressionismi juurde tagasi._NEWLINE_Paul C\xc3\xa9zanne soovis taastada maalikunstis korda ja struktuuri, et muuta impressionistlik kunst kestvaks ja p\xc3\xbcsivaks, nagu seda on muuseumides s\xc3\xa4ilitatav kunst. Ta p\xc3\xbc\xc3\xbcdis seda saavutada objektide v\xc3\xa4limuse taandamisega p\xc3\xb5hiliste geomeetriliste kehade suunas, s\xc3\xa4ilitades impressionismi eredad ja v\xc3\xa4rsked v\xc3\xa4rvid. Hiljem tekkis selle suundumuse s\xc3\xbcvenemise tulemusena kubism._NEWLINE_Vincent van Gogh kasutas oma meeleolude ja hingelise seisundi edasiandmiseks v\xc3\xa4rve ning v\xc3\xa4risevaid ja keerlevaid pintslil\xc3\xb6\xc3\xb6ke._NEWLINE_Kuigi postimpressionistid korraldasid tihti \xc3\xbchisn\xc3\xa4itusi, ei moodustanud nad siiski \xc3\xbchtset liikumist ega olnud paljus \xc3\xbchistel seisukohtadel. Nooremad kunstnikud t\xc3\xb6\xc3\xb6tasid sajandivahetusel maailma eri piirkondades ja kasutasid mitmesuguseid stiile. N\xc3\xa4iteks arenesid postimpressionismist v\xc3\xa4lja fovism ja kubism._NEWLINE_Postimpressionismi tuntumad esindajad on teiste seas Paul Gauguin, Vincent van Gogh, Henri Rousseau, Henri de Toulouse-Lautrec ja Paul C\xc3\xa9zanne.'